**Ordin nr. 305 din 16/07/2002**

cu privire la interzicerea folosirii la vânătoare a armelor semiautomate de tip AKM şi SKS, calibrul 7,62 x 39 mm, derivate din pistolul-mitralieră Kalaşnikov, fabricate de societăţile comerciale "Sadu" - S.A. şi "Cugir" - S.A.

Publicat in Monitorul Oficial, Partea I nr. 584 din 07/08/2002

Ministrul agriculturii, alimentaţiei şi pădurilor,

în conformitate cu prevederile art. 8 alin. (1) lit. v) şi z) şi ale art. 10 lit. a) din Legea fondului cinegetic şi a protecţiei vânatului nr. 103/1996, republicată,

în temeiul prevederilor art. 3 lit. b) şi ale art. 5 alin. (1) lit. B. m) din Hotărârea Guvernului nr. 362/2002 privind organizarea şi funcţionarea Ministerului Agriculturii, Alimentaţiei şi Pădurilor,

având în vedere Avizul Consiliului Naţional de Vânătoare nr. 1/2002,

emite următorul ordin:

Art. 1. - Ca urmare a faptului că armele semiautomate de tip AKM şi SKS, calibrul 7,62 x 39 mm, derivate din pistolul-mitralieră Kalaşnikov, fabricate de societăţile comerciale "Sadu" - S.A. şi "Cugir" - S.A., nu au fost omologate potrivit prevederilor legale ca arme de vânătoare, folosirea la vânătoare a acestor tipuri de arme este interzisă.

Art. 2. - Personalul oficiilor cinegetice care funcţionează în structura inspectoratelor teritoriale de regim silvic şi cinegetic şi personalul tehnic de specialitate angajat al gestionarilor fondurilor de vânătoare exercită controlul respectării prezentului ordin şi aplică măsurile prevăzute de lege în cazul constatării nerespectării lui.

Art. 3. - Prezentul ordin va fi publicat în Monitorul Oficial al României, Partea I.

p. Ministrul agriculturii, alimentaţiei şi pădurilor,

Petre Daea,

secretar de stat

Bucureşti, 16 iulie 2002.

Nr. 305.