Hotărâre nr. 523 din 06/05/2009

privind metodologia de utilizare de către Regia Naţională a Pădurilor Romsilva a terenurilor forestiere proprietate publică a statului pe care le administrează pentru înfiinţarea şi funcţionarea complexurilor de vânătoare şi a crescătoriilor de vânat

Publicat in Monitorul Oficial, Partea I nr. 344 din 22/05/2009

În temeiul art. 108 din Constituţia României, republicată, şi al art. 134 din Legea nr. 46/2008 - Codul silvic, cu modificările şi completările ulterioare,

Guvernul României adoptă prezenta hotărâre.

Art. 1. - Utilizarea de către Regia Naţională a Pădurilor - Romsilva, în scopul înfiinţării de crescătorii de vânat sau de complexuri de vânătoare, de terenuri forestiere proprietate publică a statului pe care le administrează se face în condiţiile prezentei hotărâri.

Art. 2. - Terenurile prevăzute la art. 1 pe care se înfiinţează crescătorii de vânat sau complexuri de vânătoare se stabilesc prin hotărâre a Consiliului de administraţie al Regiei Naţionale a Pădurilor - Romsilva.

Art. 3. - (1) Dreptul de utilizare a terenurilor potrivit prezentei hotărâri se exercită pe perioada în care acestea sunt în administrarea Regiei Naţionale a Pădurilor - Romsilva.

(2) Dovada deţinerii în administrare, de către Regia Naţională a Pădurilor - Romsilva, a terenurilor forestiere proprietate publică a statului se face cu amenajamentele silvice aprobate de către autoritatea publică centrală ce răspunde de silvicultură.

Art. 4. - Înfiinţarea şi funcţionarea crescătoriilor de vânat sau a complexurilor de vânătoare administrate de Regia Naţională a Pădurilor - Romsilva se realizează pe terenurile forestiere proprietate publică a statului care nu sunt solicitate pentru a fi retrocedate.

Art. 5. - Responsabilitatea respectării regimului silvic pentru terenurile forestiere proprietate publică a statului pe care se înfiinţează crescătorii de vânat şi complexuri de vânătoare aparţine Regiei Naţionale a Pădurilor - Romsilva.

Art. 6. - Autorizaţiile privind complexurile de vânătoare şi crescătoriile de vânat înfiinţate pe terenurile forestiere proprietate publică a statului, obţinute cu respectarea prevederilor art. 8 din Ordonanţa Guvernului nr. 81/2004 privind înfiinţarea, organizarea şi funcţionarea crescătoriilor de vânat şi a complexurilor de vânătoare, aprobată cu modificări prin Legea nr. 486/2004, cu modificările ulterioare, rămân neschimbate pe toată durata pentru care au fost emise.

PRIM-MINISTRU

EMIL BOC

Bucureşti, 6 mai 2009.