Ordin nr. 600 din 25/09/2008

privind modificarea art. 2 din Ordinul ministrului agriculturii şi dezvoltării rurale nr. 353/2008 pentru aprobarea Regulamentului privind autorizarea, organizarea şi practicarea vânătorii

Publicat in Monitorul Oficial, Partea I nr. 671 din 29/09/2008

Având în vedere Referatul de aprobare nr. 106.859 din 22 septembrie 2008,

în temeiul prevederilor art. 6 alin. (1) lit. e) şi s), art. 19, art. 31, art. 37 şi ale art. 56 din Legea vânătorii şi a protecţiei fondului cinegetic nr. 407/2006, cu modificările şi completările ulterioare, ale art. 7 alin. (7) din Hotărârea Guvernului nr. 385/2007 privind organizarea şi funcţionarea Ministerului Agriculturii şi Dezvoltării Rurale, precum şi ale art. 7 alin. (2) din Ordonanţa de urgenţă a Guvernului nr. 199/2000 privind înfiinţarea Companiei Naţionale "Imprimeria Naţională" - S.A., aprobată cu modificări prin Legea nr. 402/2001, cu modificările şi completările ulterioare,

ministrul agriculturii şi dezvoltării rurale emite următorul ordin:

Art. I. - Articolul 2 din Ordinul ministrului agriculturii şi dezvoltării rurale nr. 353/2008 pentru aprobarea Regulamentului privind autorizarea, organizarea şi practicarea vânătorii, publicat în Monitorul Oficial al României, Partea I, nr. 501 din 3 iulie 2008, se modifică şi va avea următorul cuprins:

"Art. 2. - (1) În termen de 180 de zile de la data publicării prezentului ordin în Monitorul Oficial al României, Partea I, Ministerul Agriculturii şi Dezvoltării Rurale emite, înseriază şi pune la dispoziţia gestionarilor fondurilor de vânătoare formularele autorizaţiilor de vânătoare, prin Compania Naţională «Imprimeria Naţională» - S.A., realizate în conformitate cu prevederile prezentului ordin.

(2) Titularii contractelor de gestiune a faunei cinegetice din cuprinsul fondurilor de vânătoare au obligaţia să solicite, în scris, formularele prevăzute la alin. (1) Companiei Naţionale «Imprimeria Naţională» - S.A., până la expirarea termenului prevăzut la alin. (1) şi ori de cate ori este necesar."

Art. II. - Prezentul ordin se publică în Monitorul Oficial al României, Partea I.

Ministrul agriculturii şi dezvoltării rurale,

Dacian Cioloş

Bucureşti, 25 septembrie 2008.

Nr. 600.